LV Eiropas Savienības Oficiālais Vēstnesis C 230/5

Paziņojums par daļējas starpposma pārskatīšanas uzsākšanu attiecībā uz kompensācijas pasākumiem, kas piemērojami Indijas izcelsmes kokvilnas gultas veļas importam

(2007/C 230/06)

Saskaņā ar 19. pantu Padomes Regulā (EK) Nr. 2026/97 par aizsardzību pret subsidētu importu no valstīm, kas nav Eiropas Kopienas dalībvalstis, (“pamatregula”) (1) Komisija pēc savas ierosmes nolēma sākt daļēju starpposma pārskatīšanu attiecībā uz konkrētu Indijas ražotāju eksportētāju subsidēšanas apjomu.

1. Ražojums

Ražojums, uz kuru attiecas pārskatīšana, ir Indijas izcelsmes gultas veļa no kokvilnas šķiedrām, tīrām vai kopā ar ķīmiskām šķiedrām, vai linu šķiedrām (linu šķiedra nav pārsvarā), balināta, krāsota vai apdrukāta (“attiecīgais ražojums”), ko pašlaik klasificē ar KN kodiem ex 6302 21 00, ex 6302 22 90, ex 6302 31 00 un ex 6302 32 90. Šie KN kodi ir norādīti vienīgi informācijai.

2. Spēkā esošie pasākumi

Pašlaik spēkā ir galīgs kompensācijas maksājums, kas noteikts ar Padomes Regulu (EK) Nr. 74/2004 (2) par Indijas izcelsmes kokvilnas gultasveļas importu.

3. Pārskatīšanas pamatojums

Komisijas rīcībā ir pietiekami daudz sākumā šķietami pamatotu pierādījumu, ka attiecībā uz subsidēšanu ir mainījušies apstākļi, ar kuriem pamatoja minēto pasākumu, un ka šīs pārmaiņas ir ilgstošas.

Patiešām, ieguvumi no divām subsīdiju shēmām (Nodokļu tiesību reģistra grāmatas shēmas (DEPB) un Ienākumu nodokļa atbrīvojuma saskaņā ar Ienākumu nodokļa likuma (ITES) 80. HHC pantu) ir ievērojami samazinājušies. Tā noticis grozījumu dēļ attiecīgajos Indijas pamataktos, kas ir šo shēmu pamatā.

Tādējādi subsidēšanas apjoms, iespējams, ir samazinājies šiem uzņēmumiem, kuru pasākumi izmeklēšanas periodā, kuras rezultāts bija pasākumu noteikšana tiem pašreizējā apjomā, vai nu pilnībā, vai daļēji pamatojas uz ieguvumiem no vienas vai abām iepriekšminētajām shēmām.

Tas liecina, ka iepriekšējā punktā minētie pasākumi, kuri noteikti tā ražojuma importam, uz kuru attiecas pārskatīšana pašreizējā līmenī, vairs nebūs nepieciešami, lai neitralizētu pašreizējo subsidēšanu. Tāpēc attiecībā uz attiecīgajiem uzņēmumiem pasākumi ir jāpārskata.

Starp šiem uzņēmumiem ir pielikumā uzskaitītie un visi citi pārskatīšanā izvērtētā ražojuma ražotāji, kas pieteikušies Komisijai 5. punkta b) apakšpunkta i) daļā noteiktajā termiņā un šajā termiņā pierāda, ka 1) izmeklēšanas periodā (2001. gada 1. oktobris līdz 2002. gada 30. septembris), kuras rezultāts bija pasākumu noteikšana tiem attiecīgā apjomā, tie guvuši labumu no vienas vai abām iepriekšminētajām shēmām un ka 2), ņemot vērā iepriekš minētās strukturālās izmaiņas šajās shēmās, ieguvumi no šīm shēmām ir mazinājušies.

Turklāt, ja pārskatīšanas izmeklēšanā atklājas vai ja kāda ieinteresētā persona sniedz pietiekamus sākumā šķietami pamatotus pieradījumus 5. punkta a) apakšpunkta i) daļā noteiktajā termiņā, ka attiecīgā pašreizējā pārskatīšanā izvērtētā ražojuma eksportētāji gūst labumu no subsidēšanas shēmām, kas nav minētas iepriekš, pašreizējās pārskatīšanas laikā izmeklēšanu var veikt arī attiecībā uz šīm shēmām.

Šīs likmes var attiecīgi pārskatīt, ciktāl atbilstīgi pašreizējai izmeklēšanai grozīts subsīdiju apmērs var ietekmēt tiem uzņēmumiem piemērojamos pasākumus, kas sadarbojās izmeklēšanā, kurā noteica pasākumu apjomu un/vai visiem citiem uzņēmumiem piemērojamos pārējos pasākumus.

Jānorāda, ka uzņēmumiem, uz kuriem attiecas kā antidempinga, tā kompensācijas pasākumi, antidempinga pasākumu var attiecīgi koriģēt, ja tiek mainīts kompensācijas pasākums.

4. Procedūra

Apspriedusies ar padomdevēju komiteju un konstatējusi, ka ir pietiekami daudz pierādījumu, lai pamatotu ex officio daļējas starpposma pārskatīšanas uzsākšanu, Komisija ar šo uzsāk pārskatīšanu saskaņā ar pamatregulas 19. pantu.

Izmeklēšanā novērtēs vajadzību turpināt, izbeigt vai grozīt spēkā esošos pasākumus attiecībā uz uzņēmumiem, kas guvuši labumu no vienas vai abām iepriekšminētajām subsīdiju shēmām, un saistībā ar citām shēmām tiem uzņēmumiem, kam sniegti pietiekami pierādījumi, kā minēts 3. punkta sestajā daļā. Atkarībā no pašreizējās izmeklēšanas secinājumiem izmeklēšanā novērtēs arī vajadzību pārskatīt pasākumus, kas piemērojami citiem uzņēmumiem, kuri sadarbojas izmeklēšanā, kurā noteica spēkā esošo pasākumu apmēru, un/vai visiem pārējiem uzņēmumiem piemērojamos pārējos pasākumus.

a) Izlase

Ņemot vērā šajā procedūrā iesaistīto personu ievērojamo skaitu, Komisija var lemt par izlases veidošanu saskaņā ar pamatregulas 27. pantu.

i) Eksportētāju/ražotāju atlase

Lai Komisija varētu lemt par to, vai ir vajadzīga izlase, un, ja ir, tad veikt atlasi, visi eksportētāji/ražotāji vai to pārstāvji ar šo tiek aicināti pieteikties Komisijā un sniegt šādu informāciju par savu uzņēmumu vai uzņēmumiem šā paziņojuma 5. punkta b) apakšpunkta i) daļā noteiktajā termiņā un ievērojot šā paziņojuma 6. punktā norādīto formu:

— nosaukums, adrese, e-pasta adrese, tālruņa un faksa numurs un kontaktpersona,

— laika posmā no 2006. gada 1. aprīļa līdz 2007. gada 31. martam eksportā uz Kopienu pārdotā attiecīgā ražojuma apgrozījums vietējā valūtā un apjoms tonnās,

— laika posmā no 2006. gada 1. aprīļa līdz 2007. gada 31. martam iekšzemes tirgū pārdotā attiecīgā ražojuma apgrozījums vietējā valūtā un pārdošanas apjoms tonnās,

— vai uzņēmums plāno pieprasīt, lai tam tiktu noteikts individuāls subsīdijas apjoms (individuālu subsīdijas apjomu var pieprasīt vienīgi ražotāji) (3),

— uzņēmuma konkrētās darbības saistībā ar attiecīgā ražojuma ražošanu un tā ražošanas apjomu tonnās, ražošanas jauda un ieguldījumi ražošanas jaudā no 2006. gada 1. aprīļa līdz 2007. gada 31. martam,

— visu attiecīgā ražojuma ražošanā un/vai pārdošanā (eksportam un/vai iekšzemes tirgum) iesaistīto saistīto uzņēmumu (4) nosaukumi un konkrētās darbības,

— vai uzņēmums guvis labumu no DEPBS un/vai ITES shēmas i) izmeklēšanas periodā (2001. gada 1. oktobris līdz 2002. gada 30. septembris), kurā noteica pasākuma apmēru, kas tam pašlaik tiek piemērots, un/vai ii) no 2006. gada 1. aprīļa līdz 2007. gada 31. martā,

— visa cita svarīgā informācija, kas palīdzētu Komisijai veikt atlasi.

Uzņēmums, sniedzot iepriekš minēto informāciju, piekrīt iespējamai iekļaušanai izlasē. Ja uzņēmumu iekļauj izlasē, tas nozīmē, ka tam būs jāatbild uz anketas jautājumiem un jāpiekrīt sniegto atbilžu pārbaudei klātienē. Ja uzņēmums norāda, ka nepiekrīt tā iespējamai iekļaušanai izlasē, uzskatīs, ka uzņēmums nav vēlējies sadarboties izmeklēšanā. Nesadarbošanās sekas ir izklāstītas 7. punktā.

Lai gūtu informāciju, kas uzskatāma par vajadzīgu eksportētāju/ražotāju atlasei, Komisija turklāt sazināsies ar eksportētājvalsts iestādēm un visām zināmajām eksportētāju/ražotāju asociācijām.

ii) Galīgā atlase

Visām ieinteresētajām personām, kas vēlas iesniegt kādu būtisku informāciju par atlasi, tas jādara 5. punkta b) apakšpunkta ii) daļā noteiktajā termiņā.

Komisijai ir nodoms galīgo atlasi veikt pēc apspriešanās ar attiecīgajām personām, kuras izteikušas vēlēšanos, lai tās iekļautu izlasē.

Izlasē iekļautajiem uzņēmumiem jāatbild uz anketas jautājumiem šā paziņojuma 5. punkta b) apakšpunkta iii) daļā noteiktajā termiņā un jāsadarbojas izmeklēšanā.

Ja sadarbība nav pietiekama, Komisija saskaņā ar pamatregulas 27. panta 4. punktu un 28. pantu secinājumus var pamatot ar pieejamajiem faktiem. Kā paskaidrots šā paziņojuma 7. punktā, secinājums, kura pamatā ir pieejamie fakti, attiecīgajai personai var būt mazāk labvēlīgs.

b) Anketas

Lai iegūtu informāciju, kas uzskatāma par vajadzīgu izmeklēšanai, Komisija nosūtīs anketas atlasītajiem uzņēmumiem un attiecīgās eksportētājas valsts iestādēm.

c) Informācijas vākšana un uzklausīšanas organizēšana

Visas ieinteresētās personas tiek aicinātas darīt zināmu savu viedokli, iesniegt informāciju, kas nav iekļauta anketās, un apstiprinošus pierādījumus. Komisijai jāsaņem šī informācija un tās pierādījumi 5. punkta a) apakšpunkta i) daļā noteiktajā termiņā.

Turklāt Komisija var uzklausīt ieinteresētās personas, ja tās to pieprasa, norādot konkrētus iemeslus, kāpēc tās būtu jāuzklausa. Pieprasījums jāiesniedz 5. punkta a) apakšpunkta ii) daļā noteiktajā termiņā.

5. Termiņi

a) Vispārēji termiņi

i) Ieinteresētajām personām, kuras vēlas pieteikties, iesniegt atbildes uz anketas jautājumiem un visu pārējo informāciju

Lai izmeklēšanā ņemtu vērā sniegto informāciju, visām ieinteresētajām personām, jo īpaši eksportētājvalsts iestādēm, jāpiesakās Komisijā 40 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav noteikts citādi, jādara zināms savs viedoklis un jāiesniedz atbildes uz anketas jautājumiem vai jebkura cita informācija, ieskaitot 3. punkta sestajā daļā minēto. Jāpievērš uzmanība tam, ka vairumā gadījumu pamatregulā noteikto procesuālo tiesību īstenošana ir atkarīga no tā, vai ieinteresētā persona piesakās iepriekš minētajā termiņā.

ii) Uzklausīšana

Visas ieinteresētās personas tajā pašā 40 dienu termiņā var arī pieprasīt, lai Komisija tās uzklausītu.

b) Konkrēts termiņš attiecībā uz atlasi

i) Komisijai jāsaņem šā paziņojuma 4. punkta a) apakšpunkta i) daļā norādītā informācija 15 dienu laikā pēc šā paziņojuma publicēšanas Eiropas Savienības Oficiālajā Vēstnesī, ņemot vērā to, ka Komisijai ir nodoms apspriesties ar attiecīgajām personām, kuras apliecinājušas, ka vēlas tikt iekļautas atlasē, par tās galīgo atlasi 21 dienas laikā pēc šā paziņojuma publicēšanas Eiropas Savienības Oficiālajā Vēstnesī.

ii) Komisijai jāsaņem pārējā informācija, kas svarīga 4. punkta a) apakšpunkta ii) daļā minētajai atlasei, 21 dienas laikā pēc šā paziņojuma publicēšanas Eiropas Savienības Oficiālajā Vēstnesī.

iii) Komisijai jāsaņem izlasē iekļauto personu atbildes uz anketas jautājumiem 37 dienu laikā no dienas, kad paziņots, ka personas iekļautas izlasē.

6. Rakstiski iesniegtā informācija, atbildes uz anketas jautājumiem un sarakste

Visai ieinteresēto personu iesniegtajai informācijai jābūt rakstiskai (nevis elektroniskai, ja vien nav noteikts citādi), tajā jānorāda ieinteresētās personas nosaukums, adrese, e-pasta adrese, tālruņa un faksa numurs. Visai rakstiski iesniegtajai informācijai, tostarp šajā paziņojumā pieprasītajai informācijai, atbildēm uz anketas jautājumiem un sarakstei, ko ieinteresētās personas veic konfidenciāli, jābūt ar norādi Limited (5), un saskaņā ar pamatregulas 29. panta 2. punktu šiem dokumentiem pievieno nekonfidenciālu versiju ar norādi FOR INSPECTION BY INTERESTED PARTIES.

Komisijas adrese sarakstei:

European Commission Directorate General for Trade Directorate H Office: J-79 4/23 B-1049 Brussels Fakss (32-2) 292 19 48.

7. Nesadarbošanās

Gadījumos, kad kāda ieinteresētā persona atsakās darīt pieejamu nepieciešamo informāciju vai nesniedz to paredzētajā termiņā, vai arī ievērojami kavē izmeklēšanu, pozitīvus vai negatīvus secinājumus var izdarīt saskaņā ar pamatregulas 28. pantu, balstoties uz pieejamajiem faktiem.

Ja konstatē, ka ieinteresētā persona ir sniegusi nepareizu vai maldinošu informāciju, šo informāciju neņem vērā, un saskaņā ar pamatregulas 28. pantu var izmantot pieejamos faktus. Ja kāda ieinteresētā persona nesadarbojas vai sadarbojas tikai daļēji, un tāpēc tiek izmantoti pieejamie fakti, rezultāts attiecībā uz minēto personu var būt mazāk labvēlīgs nekā tad, ja tā būtu sadarbojusies.

8. Izmeklēšanas grafiks

Saskaņā ar pamatregulas 22. panta 1. punktu izmeklēšana tiks pabeigta 15 mēnešu laikā pēc šā paziņojuma publicēšanas Eiropas Savienības Oficiālajā Vēstnesī.

9. Citas starpposma pārskatīšanas saskaņā ar pamatregulas 19. pantu

Pašreizējās pārskatīšanas joma ir noteikta 4. punktā. Visas personas, kas vēlas pieprasīt pārskatīšanu ar citu pamatojumu, to var darīt saskaņā ar pamatregulas 19. panta noteikumiem.

10. Personas datu apstrāde

Lūdzu ņemt vērā, ka personas dati, kas iegūti šīs izmeklēšanas gaitā, tiks apstrādāti atbilstīgi Eiropas Parlamenta un Padomes Regulai (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (6).

(1) OV L 288, 21.10.1997., 1. lpp. Regulā jaunākie grozījumi izdarīti ar Padomes Regulu (EK) Nr. 461/2004 (OV L 77, 13.3.2004., 12. lpp.).

(2) OV L 12, 17.1.2004., 1. lpp. Regulā jaunākie grozījumi izdarīti ar Padomes Regulu (EK) Nr. 1840/2006 (OV L 355, 15.12.2006., 4. lpp.).

(3) Individuālu apjomu atbilstīgi pamatregulas 27. panta 3. punktam var pieprasīt vienīgi uzņēmumi, kuri nav iekļauti izlasē.

(4) Jēdziena “saistītie uzņēmumi” skaidrojums lasāms 143. pantā Komisijas Regulai (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (OV L 253, 11.10.1993., 1.lpp.)

(5) Tas nozīmē, ka dokuments paredzēts tikai iekšējai lietošanai. Tas ir aizsargāts atbilstīgi 4. pantam Eiropas Parlamenta un Padomes Regulā (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.). Tas ir konfidenciāls dokuments atbilstoši pamatregulas 29. pantam un 12. pantam PTO Nolīgumā par subsīdijām un kompensācijas pasākumiem.

(6) OV L 8, 12.1.2001., 1. lpp.